এসব ভাবতে ভাবতে নদীর পাড় দিয়ে দু’জনে হাঁটছি আর এদিক ওদিক তাকাচ্ছি, কোথাও কোন সবজি ক্ষেত চোখে পড়ছে না, চোখে পড়ছে শুধু শুকনো কচুরিপানা। আগে চোখে পড়তো নানারকম ধান ক্ষেত আর নানারকম সবজি ক্ষেতের বাহার, এখন যেন সবই স্মৃতি! এসব দেখে নিজের কাছে খারাপ লাগছে, তবু হাঁটছি আর মোবাইল থেকে গান শুনছি। গান বাজছে, আজ এই দিনটাকে মনের খাতায় লিখে রাখো। গানটি মনে হচ্ছে আমার মোবাইলে বাজছে না, মনে হচ্ছে এই শীতলক্ষ্যা নদীই গানটি গাইছে। কারণ এই শীতলক্ষ্যা নদীর সাথে কোন একসময় ছিল আমার মধুর সম্পর্ক সকাল আর দুপুরে। স্কুলে যাওয়ার আগে একবার ঝাঁপ দিয়ে পরতাম শীতলক্ষ্যার বুকে, আবার স্কুল থেকে এসে বিকালবেলায় ঝাঁপ দিতাম, সাঁতার দিয়ে পার হতাম এই খড়স্রোতা শীতলক্ষ্যা নদী। তাই শীতলক্ষ্যা নদীর সাথে সেই আগেকার মধুর সম্পর্কটা আমার এখনো রয়ে গেছে, একটু সময় পেলেই ঘুরে আসি শীতলক্ষ্যা নদীর পাড় থেকে।